প্রায় তিন বছর ধরে পশ্চিমবঙ্গ মানবাধিকার কমিশনের অস্থায়ী চেয়ারম্যান হিসেবে দায়িত্ব সামলেছেন রাজ্য পুলিশের প্রাক্তন ডিরেক্টর জেনারেল নপরাজিত মুখোপাধ্যায়। নিয়ম অনুযায়ী কোনও হাইকোর্টের অবসরপ্রাপ্ত প্রধান বিচারপতি বা সুপ্রিম কোর্টের অবসরপ্রাপ্ত বিচারপতিই মানবাধিকার কমিশনের চেয়ারম্যান হতে পারেন। যৌনহেনস্থার অভিযোগে প্রাক্তন বিচারপতি অশোককুমার গঙ্গোপাধ্যায় চেয়ারম্যানের পদ থেকে ইস্তফা দেওয়ার পরে আর কোনও বিচারপতিকেই চেয়ারম্যান পদে নিয়োগ করেনি মমতা বন্দ্যোপাধ্যায়ের সরকার। 
এই নিয়ে মানবাধিকার কর্মীদের অভিযোগ বহুদিনের। দীর্ঘদিন মানবাধিকার আন্দোলনের সঙ্গে যুক্ত সুজাত ভদ্র বলেন, ‘কমিশনে অনেক অভিযোগই যায় পুলিশের বিরুদ্ধে। এখন যে বাহিনীর বিরুদ্ধে অভিযোগ, তার প্রাক্তন প্রধানই যদি মানবাধিকার রক্ষার দায়িত্ব থাকেন তা হলে সুবিচার পাওয়া মুশকিল। যদিও আইনে আছে, চেয়ারম্যান ইস্তফা দিলে কোনও একজন সদস্য অস্থায়ী চেয়ারম্যানের দায়িত্ব সামলান। কিন্তু একজন প্রাক্তন পুলিশ কর্তার এই পদে থাকার নীতিগতভাবে বিরোধিতা আমরা করেছি।’ একই প্রশ্ন তুলে বিভিন্ন মানবাধিকার সংগঠন কমিশনকে বয়কটও করে।
অবশেষে তাদের দাবিকে মান্যতা দিয়ে মমতা বন্দ্যোপাধ্যায় কলকাতা হাইকোর্টের সদ্য অবসরপ্রাপ্ত প্রধান বিচারপতি গিরিশ গুপ্তকে রাজ্য মানবাধিকার কমিশনের চেয়ারম্যানের পদে নিয়োগ করলেন। শুক্রবার এই বিজ্ঞপ্তি জারি করে রাজ্য সরকার। এই দায়িত্ব নিয়ে বিচারপতি গুপ্ত বলেন, ‘আমি চেষ্টা করব নতুনভাবে কমিশনকে উজ্জীবিত করার। এর শ্রীবৃদ্ধির জন্য যা করা সম্ভব তা করব। দেশের মধ্যে এই কমিশনের নাম উজ্জ্বল করার চেষ্টা করব। সকলকে নিয়ে চলাই হবে কাজ।’
মানবাধিকার সংগঠনগুলি মমতা সরকারের এই সিদ্ধান্তকে স্বাগত জানালেও এখনই তাদের সংশয় দুর হচ্ছে না। এপিডিআর-এর বিবিদি বাগ শাখার সম্পাদক রঞ্জিত শূর বলেন, ‘আমরা সরকারের সিদ্ধান্তকে এবং বিচারপতি গিরিশ গুপ্তকে স্বাগত জানাচ্ছি। আমরা এতদিন নপরাজিতবাবুকে বয়কট করছিলাম। এবার আমাদের দাবি নিয়ে নতুন চেয়ারম্যানের কাছে যাব। দেখি তিনি কী করেন। তারপর আমাদের বক্তব্য জানাব।’
সুজাতবাবুও বলেন, ‘এতদিন সরকার কোনও অবসরপ্রাপ্ত প্রধান বিচারপতিকে খুঁজে পায়নি। এখন একজন অবসরপ্রাপ্ত বিচারপতি চেয়ারম্যান হয়েছেন। তিনি ভাল বিচারপতি ছিলেন বলেই শুনেছি। আশা করি তিনি সরকারের পক্ষে নয়, মানবাধিকারের পক্ষে থাকবেন।’
ইতিমধ্যে অবশ্য কেউ কেউ সংশয় প্রকাশ করেছেন, নতুন চেয়ারম্যানের সঙ্গে তৃণমূল মন্ত্রীদের ঘনিষ্ঠতা রয়েছে। ফলে তিনি কতটা নিরপেক্ষ থাকবেন, তা সময়ই বলবে। অনেকের মতে, তিনি এই নিয়োগকে তাঁর অবসরের পর পুরস্কার হিসেবে যেন না দেখেন। সবাই এখন মেপে পা ফেলতে চাইছেন।